text: Landmænd sætter ø-mærker på markerne
  07 maj 2013 kl. 06.37
  Ø-mærket er ikke længere kun for de økologiske fødevarer i butikkerne. De økologiske landmænd i Kolding Herreds Landboforening sætter nu også ø-mærkerne op på deres marker.
  Det er landmand Lars Kjelde i Vamdrup, som driver økologisk jordbrug, der har fået idéen til at sætte ø-skiltene op på marken. De økologiske landmænd er de første i landet, der skilter med ø-mærker, men den lokale landboforening håber, at idéen vil brede sig til resten af landet.
  - Vi er ganske enkelt stolte over at være økologiske producenter, og vi ser frem til, at mange forhåbentlig vil følge vores eksempel og med skilte i marken signalere økologiske afgrøder forude, siger Jens Hansen, som er formand for fokusgruppen Økologi i KHL.
  Han tror skiltet får en positiv effekt, fordi det er med til at signalere åbenhed
  - Skiltet er en information til forbrugeren og er samtidig et udtryk for den åbenhed, vi økologiske landmænd gerne viser omverdenen, siger Jens Hansen.
  